পুলিশের নজরে আলিপুরদুয়ারে গজিয়ে ওঠা ‘ডান্স ট্রুপ

আলিপুরদুয়ার: দুর্গাপুজো পরবর্তী উৎসবের মরশুমে উত্তরবঙ্গের( North Bengal)  বিভিন্ন জেলায় যখন সাংস্কৃতিক অনুষ্ঠান ও মেলার রমরমা, ঠিক সেই সময়েই আলিপুরদুয়ারে (Alipurduar) ক্রমশ মাথাচাড়া দিচ্ছে নাবালিকা নিয়ে গড়ে ওঠা একাধিক নাচের দল বা ‘ডান্স ট্রুপ’ (Dance Troupe) । বিশেষ করে আলিপুরদুয়ার জেলার কুমারগ্রাম ও কালচিনি ব্লকজুড়ে কয়েকটি সংগঠিত চক্র নাবালিকা মেয়েদের আইটেম সং নাচের দলে ভিড়িয়ে বিভিন্ন রাজ্যে শো করাতে নিয়ে যাচ্ছে বলে অভিযোগ উঠেছে।

সূত্রের খবর, এই নাচের দলগুলো পুজো পরবর্তী সিজনে বিহার, অসম, ঝাড়খণ্ড সহ বিভিন্ন জায়গায় ছোট ছোট স্টেজ শো করতে যায়। প্রতিটি শোতে নাবালিকাদের হাতে আসে মাত্র ৫০০ থেকে ১০০০ টাকা। অনেক ক্ষেত্রেই মেয়েদের পরিবার বিষয়টি জানেন না। আবার কোথাও কোথাও সরাসরি পরিবারের সম্মতির নাম করে লোভ দেখানো হয়। সহজে ‘ভালো রোজগার’ হবে বলে আশ্বাস দেওয়া হয়। এর আড়ালে শারীরিক, মানসিক শোষণের আশঙ্কাও উড়িয়ে দিচ্ছেন না শিশু অধিকার কর্মীরা।

সম্প্রতি কোচবিহার থেকে এক নাবালিকাকে উদ্ধারের পর বিষয়টি আরও স্পষ্ট হয়। পুলিশ সূত্রে জানা গিয়েছে, ওই নাবালিকাকে আইটেম সং নাচের নাম করে আলিপুরদুয়ার থেকে একটি দলে আনা হয়েছিল। পরে সন্দেহজনক পরিস্থিতিতে তাকে উদ্ধার করে চাইল্ড ওয়েলফেয়ার কমিটির কাছে হস্তান্তর করা হয়।

আরও পড়ুন-  ফুলিয়া টাউনশিপে প্রথমবার স্থাপিত হতে চলেছে সুবিশাল কবি কৃত্তিবাসের পূর্ণ অবয়বের মূর্তি

চাইল্ড ওয়েলফেয়ার কমিটির তরফে জানা যায়, শিশুশ্রম আইন, পোকসো, এবং জুভেনাইল জাস্টিস অ্যাক্ট সহ একাধিক সুরক্ষা আইন ভঙ্গ হচ্ছে এমন ক্ষেত্রে। নাবালিকাদের রাতের শোতে অংশগ্রহণ, দূর রাজ্যে নিয়ে যাওয়া এবং তদারকির অভাব—সবকিছুই আইনের দৃষ্টিতে অপরাধ। CWC–র দাবি, প্রশাসনকে সঙ্গে নিয়ে নজরদারি আরও কড়া করা হচ্ছে।

অন্যদিকে, এলাকার কয়েকটি আদিবাসী সংগঠন ইতিমধ্যেই এই ধরনের শো বন্ধের দাবি তুলেছে। তাদের অভিযোগ, দারিদ্র্য ও অসহায়তার সুযোগ নিয়েই নাবালিকাদের শোষণের পথে ঠেলে দিচ্ছে অসাধু ট্রুপ সংগঠকরা।‌ স্থানীয়দের দাবি, দ্রুত কড়াকড়ি না হলে আগামী দিনে আরও বেশি সংখ্যক নাবালিকা এই চক্রে জড়িয়ে পড়ার আশঙ্কা থাকছে।

দেখুন আরও খবর-